আজও ইসরাইল ভূমি দখলের সে সনাতন কৌশল নিয়ে অগ্রসর হচ্ছে। সমগ্র বিশ্বে ইসরাইলই একমাত্র দেশ যার সুনির্দিষ্ট কোন সীমানা নেই।সেটি নির্দিষ্ট করেনি লাগাতর ভূগোল বাড়ানোর স্বার্থে। কারণ, সীমান্ত নির্ধারণ করলে তো যুদ্ধ শেষে সে সীমান্তের ভীতরে ফিরে যেতে হয়। প্রতি যুদ্ধেই তারা পাশ্ববর্তী কিছু ভূমি জবর দখল করে নেয়। আর সে অধিকৃত ভূমিতে ইহুদীদের জন্য নতুন বসতি গড়তে থাকে। সে নতুন ইহুদী বসতি গড়াই বিশাল অংকের তহবিল আসে ইউরোপ আমেরিকায় বসবাসরত ইহুদীদের থেকে। লক্ষ্য স্রেফ লাগাতর ইসরাইলের ভূগোল বাড়ানো। ইসরাইল প্রতিষ্ঠার শুরুতেই অধিকৃত ফিলিস্তিন থেকে বহু লক্ষ ফিলিস্তিনীদের ঘর ছাড়তে বাধ্য করা হয়েছিল। সেটি ছিল যু্দ্ধাপরাধ। আন্তর্জাতিক আইনে তা নিষিদ্ধ। জাতিসংঘ প্রস্তাব অনুযায়ী ইসরাইল সে ফিলিস্তিনী উদ্বাস্তুদের ফিরিয়ে নিতে বাধ্য। কিন্তু কে বাধ্য করবে কে জাতিসংঘ প্রস্তাব মেনে নিতে? বাধ্য করা দূরে থাক, ইসরাইল সেটি করুক সে ইচ্ছাও তো মার্কিন যুক্তরাষ্ট্রসহ কোন পাশ্চাত্য দেশের নেতাদের নাই।ফলে ১৯৪৮ সালের যুদ্ধে যারা ঘর ছেড়েছিল তাদের আর ঘরে ফেরা হয়নি। ঘরে ফিরতে পারিনি তারাও যারা ১৯৬৭ সাল ও ১৯৭৩ সালের যুদ্ধে ঘর ছেড়েছিল। তাদের পরিত্যাক্ত পৈতীক ভিটায় ঘর বেঁধেছে ইউরোপ, মার্কিন যুক্তরাষ্ট্র ও রাশিয়া থেকে আসা ইহুদীগণ। অপর দিকে যুগ যুগ উদ্বাস্তু শিবিরে বাস করাই ফিলিস্তিনীদের নিয়তিতে পরিণত হয়েছে। অথচ তা নিয়ে কারা কোন মাথা ব্যাথা নেই।